**ZK/17-4/2024.**

**Határozat: 1**

**Rendelet: -**

**Jegyzőkönyv**

**Zalakaros Város Önkormányzata Képviselőtestülete**

**2024. január 16-án megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselő-testülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2024. január 16-án** 08,04 órai kezdettel megtartott **nyílt** üléséről.

Jelen vannak:

Novák Ferenc polgármester

Czimondor Nándor alpolgármester

Czirákiné Pakulár Judit képviselő

Kötő Attila képviselő

Magyarné Kovács Judit képviselő

Stégli János képviselő

Vlasicsné Dörgönye Márta képviselő

Tanácskozási joggal jelen vannak:

Torma László aljegyző

Horváthné Juhász Barbara pénzügyi osztályvezető

Rubecz Zoltán Róbert városfejlesztési osztályvezető

Nunkovics-Molnár Veronika Vavera Creative Bt. ügyvezető

Bodor Johanna igazgatási ügyintéző, jegyzőkönyv-vezető

Novák Ferenc: Köszönti a megjelenteket. Megállapítja, hogy az ülés határozatképes, mivel 7 képviselőtestületi tag az ülésen jelen van.

Jegyzőkönyv hitelesítőknek javasolja: Czimondor Nándor alpolgármestert és Czirákiné Pakulár Judit képviselőt.

Novák Ferenc: Szavazásra teszi fel a jegyzőkönyv hitelesítőire tett javaslatot.

Képviselőtestület 7 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Tájékoztatja a képviselőtestületet, hogy a kiküldött meghívó 1 napirendi pontra tett javaslatot, melyet ismertet:

**Napirend:**

1. **Döntés Interreg SI HU pályázat keretében nagyléptékű projekt benyújtásáról Radenci településsel közösen**Előterjesztő: Novák Ferenc polgármester

Novák Ferenc: Szavazásra teszi fel a napirend elfogadására vonatkozó javaslatot.

Képviselőtestület 7 igen szavazattal, ellenszavazat és tartózkodás nélkül a  
napirend elfogadására vonatkozó javaslatot elfogadta.

**Az elfogadott napirend:**

1. **Döntés Interreg SI HU pályázat keretében nagyléptékű projekt benyújtásáról Radenci településsel közösen**

Előterjesztő: Novák Ferenc polgármester

**Napirend tárgyalása:**

1. **Döntés Interreg SI HU pályázat keretében nagyléptékű projekt benyújtásáról Radenci településsel közösen**Előadó: Novák Ferenc polgármester  
    (Előterjesztés a jegyzőkönyvhöz mellékelve.)

Novák Ferenc: Nyertes pályázat esetén van rá lehetőség, hogy a pályázati sorok között változtasson az önkormányzat. Nem akarták cserben hagyni Radenci települést, nem akarták a szlovén partnert hitegetni. Mindent megtett annak érdekében, hogy a pályázat benyújtható legyen. A projektötletek alapján készült el a munkaterv, amelynek 3 fő eleme van: 1.: kiterjesztett valósággal létrehozott turisztikai attrakció az alábbi tartalommal:

a zalakarosi és radenci víz jelentőségének és történetének bemutatása, a zalakarosi Termál tó attrakcióinak bemutatása, a Termál tó melletti égerösvényen a Kis-Balaton madárvilágának bemutatása, egy verses mesekönyv létrehozása, mely kiterjesztett valósággal mutatná be a Zalakarost a gyerekeknek. 2.: Konferencia a desztinációkban működő turisztikai szolgáltatók (szálláshely, vendéglátás) részére a vendégkör bővítésének lehetőségeiről az összefogás jegyében., 3.: turisztikai termékek, attrakciók fejlesztése a Termáltó partján. A pályázat Zalakarosra megközelítően 189 millió forint, a támogatottság mértéke 95% os, az önrész nagysága 9,5 millió Ft. A héten a pályázatot be kell nyújtani, kéri a képviselőestület támogatást.

Czirákiné Pakulár Judit: Úgy érzi, hogy a képviselőtestület megint sarokba van szorítva, kész tények elé vannak állítva. Csak az előterjesztés alapján nem tud így döntést hozni, alátámasztott költségvetést kértek már korábban is. Két nagy tétel van az 54 millió forint és a 96 millió forint, ezek túlárazott tételek. Ez egy interreges pályázat, a sorok között nem lehet átcsoportosítani. Nem tudja támogatni a pályázatnak a benyújtását. Radencit cserbenhagyni, ezt zsarolásnak tartja.

Nunkovics-Molnár Veronika: Egyetért azzal, hogy ez a legszigorúbb elszámolású pályázat. Megvan a részletes költségvetés, részletes tételsorral. Január 04-én kapta meg ezt a lehetőséget, hogy elkészítse a pályázatot. Nyilván a tartalmi részeket nem lehet változtatni, de, ha a tartalom nem csökken, akkor lehet változtatni soronként. Igen, ez túl van árazva, nem akarták, hogy az önkormányzatnak ez később többe kerüljön.

Magyarné Kovács Judit: Személye volt az, aki minden ülésen megkérdezte, hogy hogyan állnak a pályázatok. Először is pályázati kiírás kell, arról, hogy a képviselőtestület miről döntsön, például, hogy abba mit lehetne még beletenni. Kérdés, hogy mennyi lesz a projekt fenntartási költsége, például internet elérés. Ebből a pályázatból például építésre, beruházásra lehet-e fordítani, maximálisan mennyit lehetne ráfordítani, mert a lakosság ezt látja először. Miért nem kapták meg a részletes kiírást?

Czirákiné Pakulár Judit: Nem tudja így támogatni, felháborítónak tartja, a következő önkormányzatot beszorító döntésnek tartja. Ezek a fejlesztések nagyon gyorsan elévülnek, úgy fejlődik a technológia, biztos, hogy 100 millió forintot nem szánna rá.

Kötő Attila: Van egy helyzet most, ami kényszerítő. Aki akarta, gyűjthetett be információkat a tervezett projektről. Például Egerben hasonló projektet adtak át. Támogatja, mert nem lát más választást.

Czimondor Nándor: Gyakorlatilag egyetért mindenkivel most, irtózatosan rossz helyzet ez most. A jövőben a pályázati oldalt fel kell erősíteni.

Vlasicsné Dörgönye Márta: Mindenkinek igaza van. Ez a pályázat másodszor van a testület előtt. A határozatok végrehajtásával kapcsolatos dolgok kívánni valót hagynak maguk után a hivatalban. A kommunikációval probléma van. Azt kell eldöntenünk, hogy a pályázat beadása, vagy be nem adása erkölcsi és anyagi szempontból mit jelent az önkormányzat számára pozitív és negatív irányban is.

Stégli János: Ő is egyetért mindenkivel. Érezhetően mindenki észreveszi, hogy nemcsak Zalakaroson, hanem az egész országban a gazdasági helyzet miatt csökkenés van, a vendéglétszámról beszél, ez érezhető. Ez a negatív oldala. A pozitív oldala: támogatja a turisztikai attrakciókat, ezeket pályázattal tehetjük meg. Létrejön egy olyan turisztikai pont, ami idevonzza az embereket. Szükség van rá. Ezzel bővíteni lehet Zalakaros turisztikai kínálatát.

Novák Ferenc: Szavazásra teszi fel az előterjesztés szerinti határozati javaslat elfogadását.

Képviselőtestület 5 igen szavazattal, 1 ellenszavazattal és 1 tartózkodással az alábbi határozatot fogadta el:

**Képviselőtestület 1/2024. (I.16.) számú határozata:**

**Zalakaros Város Önkormányzat Képviselőtestülete**

1. **egyetért az Interreg SI-HU 2021-2027 program keretében pályázat benyújtásával az előterjesztésben részletezett tartalommal.**
2. **felhatalmazza a polgármestert a projekt előkészítő tevékenység keretében a pályázat benyújtására és a pályázat benyújtásával összefüggő egyéb jognyilatkozatok megtételére.**
3. **úgy határoz, a sikeres pályázat esetén szükséges önrészt- 9,5 millió forintot az önkormányzat 2024.évi költségvetésében tervezni kell.**
4. **jóváhagyja, hogy az 1./ pont szerinti pályázat megírását és a pályázat benyújtásával kapcsolatos operatív feladatokat a Vavera Creative Bt. (8800 Nagykanizsa Sikátor u. 43., adószám: 32367269-1-20, Cégjegyzékszám: 20-06-040429) lássa el bruttó 400.000 Ft (AAM) vállalási áron, egyben felhatalmazza a polgármestert a vállalkozási szerződés aláírására.**
5. **a pályázat benyújtásával összefüggő 4./ pont szerinti költséget az önkormányzat 2024.évi költségvetésében tervezni kell.**

**Határidő: az 1. és 4./ pont esetében azonnal  
 a 2./ pont esetében 2024. január 19.  
 a 3./ és 5./ pontok esetében 2024. január 26.  
Felelős: Novák Ferenc polgármester**

Czirákiné Pakulár Judit: Soha nem gondolta volna egy pályázat benyújtásánál nemmel fog szavazni. Sokkal nagyobb blama lesz, ha nyer a pályázat és nem tudja megcsinálni az önkormányzat.

Novák Ferenc: Megköszöni Nunkovics-Molnár Veronika munkáját.

Magyarné Kovács Judit: Kérdezi polgármester úrtól, hogy az asszisztense miért nincs jelen az ülésen. A gyógyhelyi pályázat benyújtásához látványterv kell, kérdése, hogy a látványterv elkészül-e.

Rubecz Zoltán Róbert: Vannak árajánlatok a terv elkészítésével kapcsolatban.

Novák Ferenc: Mivel a nyílt ülésen tárgyalandó napirend nem volt, megköszönte a részvételt, az ülést 08,33 órakor bezárta.

Kmft.

Novák Ferenc  Torma László

Polgármester Aljegyző

Czimondor Nándor Czirákiné Pakulár Judit

Jkv. hitelesítő Jkv. hitelesítő